Општинско веће општине Медвеђа, на 23. седници одржаној дана 29. маја 2023. године, на основу члана 26. став 1. тачка 4., члана 27. став 10. и члана 33. став 2. Закона о јавној својини ("Службени гласник РС " број 72/2011, 88/2013, 105/2014, 104/2016 – др. закон, 108/2016, 113/2017, 95/2018 и 153/2020), члана 46. став 1. тачка 8. Закона о локалној самоуправи ("Сл. гласник РС", бр.129/2007, 83/2014 -др. закон, 101/2016 – др.закон, 47/2018 и 111/2021 – др.закон ), члана 66. став 1. тачка 20. Статута општине Медвеђа ("Сл. гласник града Лесковца", бр. 9/2019 ), члана 9. став 1. Одлуке о прибављању, располагању, коришћењу и управљању стварима у јавној својини општине Медвеђа ("Сл. гласник града Лесковца", бр. 31/2015 и 35/2020 ), Одлуке о отуђењу покретних ствари у јавној својини општине Медвеђа у поступку јавног надметања 06 Број: 06-60/2022/13 од 29. новембра 2022.године и Одлуке о расписивању огласа о отуђењу покретних ствари у јавној својини општине Медвеђа у поступку јавног надметања 08 Број: 06-56/2022/35 од 26. октобра 2022.године, расписује

Ј А В Н И О Г Л А С

О ОТУЂЕЊУ ПОКРЕТНИХ СТВАРИ У ЈАВНОЈ СВОЈИНИ ОПШТИНЕ МЕДВЕЂА СПРОВОЂЕЊЕМ ПОСТУПКА ЈАВНОГ НАДМЕТАЊА

Члан 1.

Предмет јавног огласа је отуђење покретних ствари из јавне својине општине Медвеђа:

I Покретне ствари смештене у пословном објекту бившег "ТЕРМОВЕНТ"-а, зграда за производњу електричних машина и апарата у Медвеђи, ул. Јабличка 6Б и то:

1. МАШИНА ЗА ПАКОВАЊЕ, по пописној листи основних средстава на дан 31.12.2021.године, комада 1, инвентарски број 2332;

2. МАШИНА ЗА СУШЕЊЕ, по пописној листи основних средстава на дан 31.12.2021.године, комада 1, инвентарски број 2462;

3. ТРАНСПОРТЕР - СРГАЛНИ, по пописној листи основних средстава на дан 31.12.2021.године, комада 1, инвентарски број 2709;

4. МАШИНА ЗА ПРОИЗВОДЊУ, по пописној листи основних средстава на дан 31.12.2021.године, комада 1, инвентарски број 2861;

5. ЈЕДИНИЦА ЗА ХЛАЂЕЊЕ, по пописној листи основних средстава на дан 31.12.2021.године, комада 1, инвентарски број 2926.

Покретне ствари наведене под тачком 1. до 5. отуђују се јединствено у целини и подносилац пријаве је у обавези да поднесе пријаву за све покретне ствари наведене под тачком 1. до 5.

II Покретне ствари смештене у пословном објекту бившег "СПЕКТАР", у Газдару, општина Медвеђа, ул. Гајтански пут 69, наведене као остала опрема затечена на лицу места у Прилогу 2. под тачком 1.7 Уговора о купопродаји непокретне и покретне имовине, закљученим између Д.О.О. "СПЕКТАР" у стечају из Чачка, ул. Крагујевачка бр. 17 и Општине Медвеђа ул. Јабланичка бр. 48, бр. 401-10/2019-1 од 12.05.2019.године, и то:

1. Машина за бризгање пластике NEGRI BOSSI V22-80, комада 1;

2. Машина за штампу LINEA/GPE/49, MOTOR V.380, комада 5.

Покретне ствари наведене под тачком 1. и 2. отуђују се јединствено у целини и подносилац пријаве је у обавези да поднесе пријаву за све покретне ствари наведене под тачком 1. и 2.

Члан 2.

Покретне ствари у јавној својини општине Медвеђа које су предмет јавног огласа, отуђују се из јавне својине општине Медвеђа у поступку јавног надметања.

Члан 3.

Покретне ствари из члана 1. јавног огласа отуђују се из јавне својине општине Медвеђа, у постојећем - "виђеном стању", без права купаца на накнадне рекламације, а могу се разгледати у просторијама пословног објекта бившег "ТЕРМОВЕНТ", зграда за производњу електричних машина и апарата у Медвеђи, ул. Јабличка 6Б, општина Медвеђа и просторијама пословног објекта бившег "СПЕКТАР", објекат хемијске индустрије-фабрика шприцева у Газдару, општина Медвеђа, ул. Гајтански пут 69, радним данима у току трајања огласа, у термину од 11,00 до 13,00 часова.

Члан 4.

Почетни износ вредности покретних ствари које се отуђују из јавне својине општине Медвеђа ближе описаних у члану 1 јавног огласа, одређен је:

1. За покретне ствари смештене у пословном објекту бившег "ТЕРМОВЕНТ", зграда за производњу електричних машина и апарата у Медвеђи, ул. Јабличка 6Б, на основу процене лиценцираног проценитеља вредности непокретности у сарадњи са сталним судским вештаком из области машинства од 18. априла 2023. године, и износи 44.601.406,00 динара (четрдесетчетиримилионашестстотинеједнахиљадачетиристотине- шест динара),

2. За покретне ствари смештене у пословном објекту бившег "СПЕКТАР", у Газдару, општина Медвеђа, ул. Гајтански пут 69 и то:

- Машина за бризгање пластике NEGRI BOSSI V22-80, комада 1, на основу процене судског вештака машинске струке бр. 2021/3 од 21.12.2021.године, Машина за штампу LINEA/GPE/49, MOTOR V.380, комада 5, на основу процене лиценцираног проценитеља вредности непокретности у сарадњи са сталним судским вештаком из области машинства од 18. априла 2023. године, и износи 450.246,00 динара (четиристотинепедесетхиљададвестотинечетрдесетшест динара).

Члан 5.

Коначна купопродајна цена покретних ствари утврђује се у висини највећег износа постигнутог у поступку јавног надметања.

Купопродајна цена покретних ствари исплаћује се у целости у року од 15 дана од дана закључења уговора о купопродаји покретних ствари.

Члан 6.

Уговор о купопродаји покретних ствари се раскида уколико се купопродајна цена не исплати у целости у року прописаном чланом 5. став 2. јавног огласа.

У случају из става 1. уплаћени депозит неће бити враћен.

Члан 7.

Најнижи лицитациони корак за покретне ствари из члана 1. став 1. тачка 1. Јавног огласа које су смештене у пословном објекту бившег "ТЕРМОВЕНТ" износи 100.000,00 динара, а за покретне ствари из члана 1. став 1. тачка 2. Јавног огласа које су смештене у пословном објекту бившег "СПЕКТАР" износи 10.000,00 динара.

Критеријум за избор најповољнијег понуђача је највећи износ излицитиране цене.

Члан 8.

Право учешћа на јавном надметању имају сва правна и физичка лица која пре спровођења поступка јавног надметања, положе депозит у износу од 10 % од укупне вредности покретних ствари у јавној својини општине Медвеђа, за које се подноси пријава ближе описаних у члану 1 јавног огласа.

Депозит се уплаћује на жиро рачун бр. 840-811151843-89 , модел 97 позив на број 91-067, сврха уплате депозит за учешће на јавном огласу, прималац Буџет општине Медвеђа, најкасније до истека рока за подношење пријава, односно до 30.06.2023. године и износи:

- 4.460.140,60 динара за покретне ствари смештене у пословном објекту бившег "ТЕРМОВЕНТ" у Медвеђи,

- 45.024,60 динара за покретне ствари смештене у пословном објекту бившег "СПЕКТАР", у Газдару.

Члан 9.

Право учешћа на оглас имају сва правна и физичка лица која Комисији уз пријаву доставе документацију тражену огласом.

Пријава мора да садржи:

- за правно лице:

Назив, седиште и број телефона, износ који се нуди за покретне ствари у јавној својини, број рачуна на који ће се извршити повраћај депозита, и мора бити потписана од стране овлашћеног лица, уз пријаву се прилаже оригинални извод из регистра привредних субјеката са подацима за то правно лице, не старији од 30 дана, оверена изјава о прихватању услова из јавног огласа, доказ о уплати депозита**,** доказ да је подносилац пријаве измирио све обавезе по основу јавних прихода - уверење Одсека локалне пореске администрације Општинске управе општине Медвеђа, а у случају да подносиоца пријаве заступа пуномоћник, пуномоћје за заступање мора бити оверено од стране јавног бележника,

- за физичко лице:

Име и презиме, тачну и потпуну адресу пребивалишта, број личне карте, број телефона, износ који се нуди за покретне ствари у јавној својини и мора бити потписана, а ако је то лице предузетник уз пријаву се прилаже оригинални извод из регистра привредних субјеката или потврда да је предузетник уписан у одговарајући регистар, све не старије од 30 дана, уз пријаву се прилаже фотокопија или очитана лична карта, оверена изјава о прихватању услова из јавног огласа, доказ да је подносилац пријаве измирио све обавезе по основу јавних прихода - уверење Одсека локалне пореске администрације Општинске управе општине Медвеђа, доказ о уплати депозита, а у случају да подносиоца пријаве заступа пуномоћник, пуномоћје за заступање мора бити оверено од стране јавног бележника.

Образац изјаве о прихватању услова из јавног огласа подносиоци пријава могу преузети лично у канцеларији број 12 Општинске управе општине Медвеђа, ул. Краља Милана број 48 у Медвеђи, или у електронској форми на званичном сајту општине Медвеђа https://www.medvedja.ls.gov.rs.

Пријава по расписаном огласу подноси се у затвореној коверти са назнаком " Комисија о прибављању, располагању, коришћењу и управљању стварима у јавној својини општине Медвеђа - Пријава на јавни оглас за покретне ствари у јавној својини општине Медвеђа - НЕ ОТВАРАЈ ", на адреси Краља Милана 48, општина Медвеђа.

На другој страни коверте, назначава се име, односно назив и адреса подносиоца пријаве.

Уколико је подносилац пријаве истовремено заинтересован за куповину покретних ствари из објекта бившег «ТЕРМОВЕНТ» и објекта бившег «СПЕКТАР» у обавези је да поднесе две посебне пријаве.

Пријава је непотпуна ако не садржи све што је прописано, ако нису приложене све исправе како је предвиђено, односно ако не садржи све податке предвиђене јавним огласом, ако је поднета супротно условима јавног огласа или су подаци дати супротно објављеном јавном огласу.

Члан 10.

Рок за предају пријава је 30 ( тридесет) дана од дана расписивања огласа, односно почев од 01.06.2023. године до 30.06.2023. године, закључно са 30.06.2023. године.

Јавно надметање обавиће се 07.07.2023. године у сали Скупштине општине Медвеђа са почетком у 10 часова.

Члан 11.

Учеснику на јавном огласу чија пријава није прихваћена, депозит се враћа када одлука о избору најповољнијег понуђача за отуђење покретних ствари у јавној својини општине Медвеђа постане коначна.

Учеснику на јавном огласу чија је понуда прихваћена као најповољнија, положени депозит биће урачунат у купопродајну цену.

Учесник на јавном огласу чија је понуда прихваћена као најповољнија, губи право на повраћај депозита уколико у року од 15 дана од дана пријема позива, са продавцем не закључи уговор о купопродаји покретних ствари у јавној својини ближе описаних у члану 1. јавног огласа.

Члан 12.

Подносиоци неблаговремене, односно непотпуне пријаве неће моћи да учествују у поступку јавног надметања, о чему ће бити обавештени доношењем Одлуке о одбацивању пријаве од стране Комисије.

Учесник на јавном огласу чија је пријава одбачена има право да поднесе приговор Општинском већу општине Медвеђа у року од 3 дана од дана достављања Одлуке о одбацивању пријаве.

Одлука Општинског већа општине Медвеђа донета по приговору учесника, је коначна.

Члан 13.

Поступак јавног надметања по расписаном огласу, спровешће Комисија Општинског већа општине Медвеђа о прибављању, располагању, коришћењу и управљању стварима у јавној својини општине Медвеђа.

Члан 14.

На основу спроведеног поступка јавног надметања, Комисија о прибављању, располагању, коришћењу и управљању стварима у јавној својини општине Медвеђа, доноси одлуку о избору најповољнијег понуђача.

Члан 15.

Учесник на јавном огласу има право да поднесе приговор Општинском већу општине Медвеђа у року од 8 дана од дана достављања одлуке из члана 14. јавног огласа.

Одлука Општинског већа општине Медвеђа донета по приговору учесника, је коначна.

По коначности Одлуке о избору најповољнијег понуђача, Општинско веће општине Медвеђа доноси Одлуку о отуђењу покретних ствари учеснику утврђеном Одлуком о избору најповољнијег понуђача.

Члан 16.

Изабрани учесник је дужан да у року од 15 дана од дана достављања позива, закључи уговор о купопродаји покретних ствари.

Купопродајна цена покретних ствари исплаћује се у целости у року од 15 дана од дана закључења уговора о купопродаји покретних ствари.

Уколико изабрани учесник на јавном огласу не закључи уговор о купопродаји покретних ствари у року из става 1. овог члана, сматраће се да је одустао од понуде.

Члан 17.

Уговор о купопродаји покретних ствари закључује се по претходно прибављеном мишљењу Општинског јавног правобраниоца општине Медвеђа.

На основу потписаног Уговора и Потврде о исплати купопродајне цене у целости, Купац стиче право својине над покретним стварима.

Члан 18.

Уговор о купопродаји покретних ствари, у име и за рачун Општине Медвеђа, закључује Председник општине Медвеђа.

Члан 19.

Сви трошкови који проистичу из дислоцирања покретних ствари из пословног објекта "ТЕРМОВЕНТ" у Медвеђи и пословног објекта "СПЕКТАР", у Газдару, као и њихов транспорт до купца сноси купац покретних ствари.

Члан 20.

Оглас ће бити истакнут на огласној табли општине Медвеђа, објављен преко средстава јавног информисања, и на сајту општине Медвеђа.

Члан 21.

Стручне и административно - техничке послове за рад Комисије, обављаће Одељење за урбанизам Општинске управе општине Медвеђа.

Члан 22.

Све ближе информације могу се добити на тел. 064 86 39 172, лице за контакт Марко Стојановић дипл.прав. председник Комисије о прибављању, располагању, коришћењу и управљању стварима у јавној својини општине Медвеђа, сваким радним даном у временском периоду од 08,00 часова до 14,00 часова.

ОПШТИНСКО ВЕЋЕ ОПШТИНЕ МЕДВЕЂА

08 Број 06-37/2023/8 од 29. маја 2023. године

ПРЕДСЕДНИК

ОПШТИНСКОГ ВЕЋА

Драган Кулић